|  |  |
| --- | --- |
| **MuistioLUONNOS** |  |
|  |  |
|  |  |
| 28.2.2023 | Diaarinro VN/963/2018 |

Valtioneuvoston asetus Länsi-Lapin luonnonsuojelualueista

# Tausta

Asiassa on kyse pääasiassa Länsi-Lapin alueella sijaitsevien, valtion hallinnassa olevien valtakunnallisiin suojeluohjelmiin tai Natura 2000 -verkostoon kuuluvien sekä eräiden muiden valtiolle luonnonsuojelutarkoituksiin hankittujen alueiden perustamisesta luonnonsuojelualueiksi. Alueet perustetaan 1.6.2023 voimaan tulevan luonnonsuojelulain (9/2023) 46 §:ssä tarkoitetuiksi muiksi luonnonsuojelualueiksi.

Länsi-Lapin luonnonsuojelualueiden perustaminen on osa valtakunnallista säädösvalmistelua, jolla saatetaan voimaan luonnonsuojelutarkoituksiin hankituilla tai varatuilla valtion alueilla luonnonsuojelulain mukaiset rauhoitusmääräykset. Metsähallitus on valmistellut ympäristöministeriön ja sen asettaman säädösvalmistelutyöryhmän ohjauksessa alueiden suojelun toteuttamista.

# Luonnonsuojelualueiden tarkoitus ja sisältö

Asetuksella perustettavilla luonnonsuojelualueilla toteutetaan osaltaan valtakunnallisten suojeluohjelmien, Natura 2000 -verkoston ja eräiden muiden suojelutarkoituksiin osoitettujen valtion alueiden suojelutoimenpiteet. Suojelualueiden perustamisen tarkoituksena on säilyttää nämä alueet luonnontilaisina ja turvata niiden ekosysteemien häiriötön kehitys, tarvittaessa myös ennallistamalla muuttuneita luonnonympäristöjä tai hoitamalla luonnonhoitoa vaativia kohteita. Luonnonsuojelualueiden perustamisella toteutettaisiin Suomen Natura 2000-verkosto Euroopan unionin lainsäädännön mukaisesti Länsi-Lapin alueella siltä osin kuin valtioneuvosto on katsonut luonnonsuojelulain parhaiten soveltuvan alueiden suojelun perusteena olevien luonnonarvojen turvaamiseen. Erityisinä suojelutavoitteina Natura 2000 -verkostoon kuuluvilla alueilla on lisäksi niiden suojeluperusteina olevien luontotyyppien ja niille tyypillisen lajiston sekä muiden suojeluperusteina olevien lajien ja niiden elinympäristöjen suojelu, lisääminen ja parantaminen.

Alueet palvelevat myös opetustarkoitusta sekä omatoimista retkeilyä, luonnon harrastusta ja tutkimusta. Alueiden perustaminen tukee myös luonnonvarojen kestävää hyödyntämistä kuten luontomatkailua, jokamiehen oikeuksin tapahtuvaa marjastusta ja sienestystä sekä säännellysti myös metsästystä. Useilla suojeltavilla alueilla on lisäksi merkitystä kulttuurihistoriallisten arvojen ja muinaismuistojen säilyttämiselle.

Valtioneuvoston asetuksella perustettavat luonnonsuojelualueet sijaitsevat Länsi-Lapissa Rovaniemen ja Tornion kaupunkien sekä Keminmaan, Kittilän, Kolarin, Muonion, Pellon, Posion, Ranuan, Simon, Tervolan ja Ylitornion kuntien alueella. Yksi alue sijaitsee Sallan kunnan ja yksi Sodankylän kunnan alueella ja kahden alueen osia on Iin kunnassa ja Pudasjärven kaupungissa.

Tällä valtioneuvoston asetuksella perustetaan 75 luonnonsuojelualuetta, joiden pinta-ala on yhteensä noin 72 000 hehtaaria.

# Alueiden luonnonsuojelulliset perusteet

Luonnonsuojelualueiden perustamisella turvataan valtakunnallisiin suojeluohjelmiin varattujen tai muuten Länsi-Lapissa luonnonsuojelutarkoituksiin osoitettujen alueiden luonnonarvojen säilyminen.

Suurin osa perustettavista luonnonsuojelualueista kuuluu valtioneuvoston periaatepäätösten mukaisiin luonnonsuojeluohjelmiin, joita ovat soidensuojelun perusohjelma (1979 ja 1981), lehtojensuojeluohjelma (1989), rantojensuojeluohjelma (1990), vanhojen metsien suojeluohjelma (1996) ja valtioneuvoston talousarvioehdotuksen yhteydessä tekemä päätös soidensuojeluohjelman täydentämisestä (2015). Osa alueista on vanhojen metsien suojeluohjelman täydentämistä koskevissa Metsähallituksen ja Suomen WWF:n välisissä neuvotteluissa suojeltavaksi sovittuja alueita niin sanottuja dialogikohteita (2006). Eräät alueet sisältyvät valtionmaille METSO-toimintaohjelman yhteydessä vuosina 2009 ja 2014 tehtyihin metsiensuojelu-päätöksiin. Perustettaviin luonnonsuojelualueisiin sisältyy Metsähallituksen erillisillä päätöksillä suojeltuja alueita. Yksi alue sisältyy Luontolahjani satavuotiaalle -kampanjaan. Ehdotukseen sisältyy myös alueita, joita on hankittu vapaaehtoisin kaupoin valtiolle suojelutarkoituksiin EU:n Life-hankkeissa ja METSO-toimintaohjelmassa. Perustettavat luonnonsuojelualueet sisältyvät pinta-alalla mitattuna pääosin Euroopan Unionin Natura 2000 -verkostoon.

Natura 2000 -verkostoon kuuluvilla alueilla asetuksella toimeenpannaan niiden suojelutavoitteita vastaava suojelu luontodirektiivin ja lintudirektiivin edellyttämällä tavalla (luontotyyppien sekä luonnonvaraisen eläimistön ja kasviston suojelusta annettu neuvoston direktiivi 92/43/ETY ja luonnonvaraisten lintujen suojelusta annettu Euroopan parlamentin ja neuvoston direktiivi 2009/147/EY). Alueet ovat merkittäviä etenkin seuraavien luontodirektiivin luontotyyppien suojelun kannalta: boreaaliset luonnonmetsät, lehdot, letot sekä aapasuot, jonka kanssa päällekkäisinä esiintyy lettoja ja puustoisia soita. Natura 2000 -alueiden suojelutavoitteina olevat luontotyypit ja lajit ilmenevät tarkemmin Natura 2000 -tietokannasta.

Perustettaviksi ehdotetut alueet täyttävät luonnonsuojelulain 43 §:n mukaiset luonnonsuojelualueen perustamisen yleiset edellytykset, jotka ovat, että

1) alueella elää tai on uhanalainen, harvinainen tai harvinaistuva eliölaji, eliöyhteisö, luontotyyppi tai ekosysteemi;

2) alueella on 78 §:ssä tarkoitetun tiukkaa suojelua edellyttävän eläinlajin yksilön lisääntymis- tai levähdyspaikkoja;

3) alueella on erikoinen tai harvinainen luonnonmuodostuma;

4) alueella on erityistä maisemallista arvoa;

5) luontotyypin tai eliölajin suotuisan suojelutason säilyttäminen tai saavuttaminen sitä vaatii;

6) alueella on erityistä merkitystä luontotyyppien tai eliölajien mahdollisuuksille sopeutua ilmastonmuutoksen vaikutuksiin;

7) alue on muutoin kuin 1–6 kohdassa tarkoitetuilla tavalla niin edustava, tyypillinen tai arvokas, että sen suojelu voidaan katsoa luonnon monimuotoisuuden tai kauneuden säilyttämisen kannalta tarpeelliseksi.

Kokonaisuutena perustettavat luonnonsuojelualueet edustavat monipuolisesti Länsi-Lapin metsä- ja suoluontoa. Monet vanhojen metsien suojeluohjelman kohteet sisältävät merkittäviä metsä- ja suoluontotyyppien mosaiikista muodostuvia kokonaisuuksia. Alueella on monipuolisesti pienialaisia, usein myös lajistollisesti arvokkaita luontotyyppejä kuten puroja lähteitä, kallioita, lehtoja, tulvametsiä ja metsäluhtia.

Merkittävä osa alueista sijaitsee niin sanotulla Lapin kolmion alueella ja Keski-Lapin vihreäkivivyöhykkeellä, jossa kallioperän kalkkivaikutus ilmenee vaateliaassa kasvilajistossa ja kasvillisuustyypeissä. Lapin kolmion alueen letot ja nuoret aapasuot muodostavat Suomen olosuhteissa ainutlaatuisen rikkaan suoluontotyyppien kirjon. Louevaaran, Palokkaan ja Romppaitten alueet muodostavat monimuotoisuudessaan ja laajuudessaan erittäin merkittävän kokonaisuuden yhdessä aikaisemmin suojeltujen soidensuojelualueiden ja Pisavaaran luonnonpuiston kanssa.

Laajin yksittäinen suoalue on Suuripään 4065 hehtaarin laajuinen alue. Suurimmat suojeltavat metsä- ja suoalueet ovat 3560 hehtaarin laajuinen Palokkaan alue, 3238 hehtaarin laajuinen Kutuselän – Kiristäjänselän alue, 3213 hehtaarin laajuinen Koukkulanaavan – Palokivalon alue ja 2938 hehtaarin laajuinen Uurrekarkian alue.

Länsi-Lapin luonnonsuojelualueiden kasvillisuudessa arvokasta on etenkin vaatelias letto- ja lehtolajisto. Monella suuresti harvinaistuneella lajilla on Lapin kolmiossa vielä elinvoimaiset populaatiot. Esimerkiksi lähes puolet koko Suomen lehtonoidanlukkoesiintymistä ja huomattava osa sääskenvalkku-, lettohernesara- ja suoneidonvaippaesiintymistä sijaitsee nyt suojeltavilla alueilla. Lapin kolmion alue on tikankontin ja neidonkengän ydinesiintymäaluetta Suomessa, ja kummankin lajin osalta tärkeimmät vielä suojelemattomat Natura-alueet tulevat nyt suojelun piiriin. Suojeltavilla alueilla sijaitsee useiden eteläisten lehtolajien, kuten Suomen vastuulajin hajuheinän, lehtopalsamin ja hentokiurunkannuksen pohjoisimmat maassamme tunnetut esiintymät. Alueen laajojen boreaalisten luonnonmetsien kääväkäslajisto on rikasta. Soilla ja vanhoilla metsillä on merkitystä linnuston suojelulle. Tärkeimpiä ovat lintudirektiivin perusteella Natura 2000 -verkostoon sisällytetyt Palokkaan, Pitsloma – Haurespään, Koukkulanaavan – Palokivalon, Kirvesaavan, Uurrekarkian, Käärmeaavan ja Tuulijoen soiden alueet.

Suojeltavat alueet sijaitsevat Keminmaan seudun, Peräpohjolan vaara- ja jokiseudun, Aapa-Lapin seudun ja Länsi-Lapin tunturiseudun maisemamaakunnissa. Maisemalliset arvot ovat jo vanhastaan olleet yksi peruste sille, että valtion maankäytössä alueita on säilytetty. Metsähallitus on jo 1950-luvulta saakka paikallisesti säilyttänyt useita alueita hakkuilta perustamalla niistä erikoismetsiä, jolloin on otettu huomioon myös alueisiin kohdistuvia paikallisen väestön tarpeita ja arvostuksia. Tällaisia pääasiassa vanhan metsän alueita ovat mm. vuodesta 1955 alkaen erikoismetsiksi perustetut A. E. Järvisen aihkikko ja Pisajärvi.

Tunnettuja ja arvostettuja erityisen kauniita maisema-alueita Länsi-Lapissa ovat vaarat ja eteläiset tunturit. Vaaroilla on arvokkaita vanhan metsän alueita ja Itämeren vaiheisiin liittyviä, huuhtoutuneita kivikkoisia rantamuodostumia. Alueisiin sisältyy myös rotkojärviä ja kuruja. Tunnetuin lienee Aavasaksan kruununpuisto, jonka myös ympäristöministeriön maisema-aluetyöryhmä vuonna 1992 määritteli valtakunnallisesti arvokkaaksi maisemanähtävyydeksi. Aavasaksan kruununpuisto perustettiin jo vuonna 1878 ja se on Lapin vanhimpia matkailunähtävyyksiä. Maisemaltaan kauniita ovat myös Pakasaivon rotkojärvi, jolla on myös merkitystä saamelaisten muinaisena palvospaikkana sekä Louevaara, Aalistunturi, Kiuaskero, Niesaselkä ja Kumputunturi.

Länsi-Lapin suojelualueisiin kuuluu useita järviä ja järvien osia. Mittavia, maisemallisesti ja metsä- ja rantaluonnoltaan arvokkaita järvialueita ovat etenkin Simojärven – Soppanan, Miekojärven ja Koutusjärven alueet, jotka sisältyvät valtioneuvoston periaatepäätökseen valtakunnallisesta rantojensuojeluohjelmasta sekä Metsähallituksen suojelumetsänä vuonna 1997 suojeltu Jerisjärven saarten alue. Useimmilla alueilla on pieniä jokia, puroja ja pienvesiä. Esimerkiksi Auttikönkään alueen keskeinen suojeluarvo on syvä jokilaakso sitä reunustavine vanhoine metsineen.

Tarkempi erittely alueiden kohdentumisesta eri luonnonsuojeluohjelmiin ja Natura 2000 -verkostoon ilmenee alla olevasta taulukosta 1.

Taulukko 1. Valtioneuvoston asetuksella perustettavien luonnonsuojelualueiden pinta-alat ja sijoittuminen Natura 2000 -verkostoon ja kansallisiin suojeluohjelmiin tai -päätöksiin.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | Nimi | Pinta-ala, ha | Maa, ha | Vesi, ha | Natura 2000  verkosto | | Natura 2000 pinta-ala, ha | Kansallinen suojeluohjelma tai -päätös | Ohjelma pinta-ala, ha | METSO pinta-ala, ha | Muu pinta-ala, ha |
| Tunnus | Tyyppi |  |  |
| 1 | Nikkilänaavan LSA | 288,0 | 288,0 | 0,0 | FI1301605 | SAC | 274,2 |  |  |  |  |
| 2 | Elijärvenviian LSA | 122,2 | 122,2 | 0,0 |  |  |  | SSO120497 | 101,8 |  |  |
| 3 | Kirvesaavan LSA | 1964,1 | 1957,7 | 6,4 | FI1300505 | SPA SAC | 1777,5 | SSO120486 | 1121,1 |  |  |
| 4 | Musta-aavan LSA | 446,2 | 444,4 | 1,7 | FI1300507 | SAC | 335,5 | SSO120487 | 335,9 |  |  |
| 5 | Suuripään LSA | 4065,4 | 4007,8 | 57,0 | FI1301811 | SAC | 3934,5 | SSO120489  LHO120394 | 3118,3  24,8 |  |  |
| 6 | Kumputunturin LSA | 1447,6 | 1446,0 | 1,6 | FI1300619 | SAC | 1262,9 | AMO120289 LHO120398 | 1202,7  51,6 |  | 182,9 |
| 7 | Kuusajärven soiden LSA | 250,4 | 248,0 | 1,8 |  |  |  | SSO120556 | 203,5 |  |  |
| 8 | Pitsloman – Haurespään LSA | 1850,8 | 1850,8 | 0,0 | FI1300605 | SPA SAC | 1741,6 | AMO120287 SSO120554 SSO120572 | 1833,1  0,1  0,9 |  |  |
| 9 | Ranta-Haisuvuoman LSA | 2059,6 | 2058,0 | 2,1 |  |  |  | SSO120528 | 1949,6 |  |  |
| 10 | Ristivuoman LSA | 379,3 | 379,1 | 0,2 |  |  |  | SSO120591 | 379,3 |  |  |
| 11 | Taljavaaran LSA | 1113,6 | 1113,6 | 0,0 | FI1300608 | SPA SAC | 1029,0 | AMO120290 SSO120550 SSO120553 | 988,3  5,2  1,5 |  | 16,5 |
| 12 | Tupakkivuoman LSA | 1645,6 | 1645,1 | 0,5 |  |  |  | SSO120529 | 1512,3 |  |  |
| 13 | Tuulijoen soiden LSA | 1006,5 | 992,8 | 13,0 | FI1300616 | SAC SPA | 2,8 | LVO120269 | 3,0 |  | 1003,5 |
| 14 | Uurrekarkian LSA | 2938,3 | 2937,2 | 1,1 |  |  |  |  |  |  | 2919,6 |
| 15 | Aalistunturin LSA | 979,0 | 978,2 | 0,8 |  |  |  | AMO120252 SSO120534 | 968,0  233,3 |  |  |
| 16 | Kiuasselän LSA | 900,0 | 897,3 | 2,7 |  |  |  | AMO120255 | 896,5 |  |  |
| 17 | Kurtakkoselän LSA | 456,8 | 456,5 | 0,2 |  |  |  | AMO120262 | 401,3 |  | 51,4 |
| 18 | Mustavuoman LSA | 143,7 | 143,7 | 0,0 |  |  |  | LHO120403 | 39,6  98,8 |  | 98,8 |
| 19 | Niesaselän LSA | 2274,9 | 2274,0 | 0,9 | FI1300706 | SAC | 1945,2 | AMO120248 | 1866,7 |  | 258,1 |
| 20 | Siikavuoman LSA | 159,9 | 159,9 | 0,0 |  |  |  | AMO120264 SSO120531 | 45,6  112,1 |  | 14,3 |
| 21 | Jerisjärven saarten LSA | 312,4 | 304,7 | 7,0 |  |  | 312,4 |  |  |  | 312,4 |
| 22 | Pahtajärven LSA | 467,5 | 461,0 | 7,1 |  |  |  | AMO120253 | 455,5 |  |  |
| 23 | Pakasaivon LSA | 333,3 | 326,0 | 7,3 |  |  |  | HSO120148 | 261,5 |  | 320,2 |
| 24 | Suoppamanselän LSA | 1932,6 | 1931,7 | 0,9 |  |  |  | AMO120250 | 1853,9 |  | 78,2 |
| 25 | Hyrsyvuoman LSA | 106,1 | 106,1 | 0,0 | FI1301002 | SAC | 101,9 | SSO120501 | 102,1 |  |  |
| 26 | Jaipaljukan LSA | 154,1 | 154,1 | 0,0 |  |  | 88,7 |  |  |  | 154,1 |
| 27 | Joukhaisvuoman LSA | 695,3 | 693,7 | 1,0 |  |  | 0,0 | AMO120257 | 694,6 |  |  |
| 28 | Kaltiojänkän LSA | 491,9 | 489,1 | 2,7 | FI1301003 | SAC | 464,7 | AMO120259 SSO120502 | 337,9  129,7 |  |  |
| 29 | Koutusjärven LSA | 1497,5 | 1276,7 | 220,8 | FI1301001 | SAC | 1458,0 | AMO120249 RSO120122 | 1496,1 |  |  |
| 30 | Kursujen LSA | 441,7 | 441,1 | 0,6 |  |  |  | AMO120260 | 439,9 |  |  |
| 31 | Käärmejupon LSA | 244,8 | 243,2 | 1,6 | FI1301001 | SAC | 232,0 | AMO120251 | 243,9 |  |  |
| 32 | Miekojärven LSA | 1238,0 | 1230,6 | 7,4 |  |  |  | RSO120121 | 1231,8 |  |  |
| 33 | Moinavaaran LSA | 260,3 | 260,2 | 0,1 | FI1301001 | SAC | 259,9 | AMO120258 | 258,7 |  |  |
| 34 | Yrttivuoman LSA | 361,8 | 360,3 | 2,0 | FI1301001 | SAC | 314,9 | SSO120500 | 314,8 |  |  |
| 35 | Simojärven – Soppanan LSA | 2900,0 | 2819,9 | 80,1 | FI1301205 FI1301208 | SAC SAC | 2366,1 | AMO120280 RSO120117 | 1090,7  1413,3 |  | 276,7 + 91,5 |
| 36 | Mämmisuon LSA | 1569,1 | 1557,3 | 11,8 | FI1301209 | SAC | 1304,5 | SSO120475 | 1325,3 |  |  |
| 37 | Joutensuon LSA | 1018,8 | 993,6 | 25,1 | FI1301207 | SAC | 1016,8 | AMO120279 | 1016,8 |  |  |
| 38 | Liejusuon – Kaakkurisuon LSA | 988,5 | 951,2 | 38,0 | FI1301206 | SAC | 602,3 | SSO120476 | 603,0 |  |  |
| 39 | A. E. Järvisen aihkikon LSA | 304,7 | 275,8 | 29,0 |  |  |  |  |  |  | 304,7 |
| 40 | Auttikönkään LSA | 377,2 | 375,6 | 1,0 | FI1301317 | SAC | 376,9 | AMO120269 | 365,4 |  |  |
| 41 | Herankairan LSA | 2368,5 | 2099,9 | 268,0 | FI1301316 | SAC | 2207,8 | AMO120273 | 2271,5 |  | 86,4 |
| 42 | Jokelan LSA | 127,1 | 126,9 | 0,2 |  |  |  |  |  |  | 127,1 |
| 43 | Kaittiaisen LSA | 300,9 | 300,8 | 0,1 |  |  |  |  |  |  | 292,2 |
| 44 | Kiimamaan LSA | 153,9 | 153,9 | 0,0 |  |  |  |  |  |  | 153,9 |
| 45 | Kinisvuoman – Jouttiselän LSA | 1634,8 | 1627,0 | 7,8 |  |  |  |  |  | 649,9 | 959,3 |
| 46 | Koukkulanaavan – Palokivalon LSA | 3237,7 | 3186,3 | 52,0 | FI1301315 | SPA SAC | 2208,1 | AMO120271 AMO120276 | 1390,6  900,2 |  | 12,8 + 13,6 + 901,9 |
| 47 | Kutuselän – Kiristäjäselän LSA | 3212,9 | 3200,4 | 13,0 | FI1301314 | SAC | 2906,3 | AMO120268 | 3084,0  97,5 |  | 11,2 + 97,5 |
| 48 | Kuusikkoselän – Paljukkalaen LSA | 671,5 | 671,0 | 1,2 |  |  |  | AMO120256 | 669,5 |  |  |
| 49 | Käyrästunturin LSA | 493,6 | 485,2 | 9,0 |  |  |  | SSO120545 | 483,4 |  |  |
| 50 | Könkäänsaaren – Vianaavan LSA | 1136,4 | 1134,5 | 1,9 |  |  |  |  |  |  | 1093,4 + 39,7 |
| 51 | Louevaaran LSA | 2178,1 | 2169,7 | 8,4 | FI1301306 | SAC | 1676,9 | AMO120202 LHO120413 | 1873,9  19,5 | 265,6 |  |
| 52 | Namalikkokivalon LSA | 835,3 | 826,2 | 9,1 | FI1301312 | SAC | 835,3 | AMO120282 | 828,7 |  |  |
| 53 | Narkauksen – Katiskon lehtojen LSA | 117,8 | 116,6 | 1,2 | FI1301313 | SAC | 91,9 | LHO120414 LHO120415 | 45,7  5,6 |  |  |
| 54 | Petäjävaaran – Suolijärven LSA | 815,2 | 804,3 | 10,8 |  |  |  | LHO120412 | 12,7 | 259,05  542,81 |  |
| 55 | Pilpasen LSA | 289,4 | 288,0 | 0,6 |  |  |  | AMO120284 | 280,1 |  |  |
| 56 | Susirovan LSA | 420,7 | 419,8 | 0,9 |  |  |  | AMO120254 | 413,8 |  |  |
| 57 | Tuiskukivalon närheikön LSA | 1708,8 | 1693,9 | 14,9 | FI1301814 | SAC | 713,6 | AMO120204 AMO120205 | 140,5  615,7 |  | 457,3 + 488,0 |
| 58 | Viljusaavan LSA | 483,9 | 482,7 | 1,2 |  |  |  |  |  |  | 483,9 |
| 59 | Käärmeaavan LSA | 1172,8 | 1167,7 | 5,1 | FI1301606 | SPA SAC | 1110,3 | AMO120148 | 985,3 |  |  |
| 60 | Saariaavan – Hattuselän LSA | 1130,4 | 1121,1 | 9,3 | FI1301612 | SAC | 605,0 | AMO120203 | 606,7 |  | 241,0 + 277,1 |
| 61 | Oravakuusikon LSA | 366,1 | 364,8 | 1,3 |  |  |  | 1,2 | 366,1 |  | 366,1 |
| 62 | Auringonkorven LSA | 388,6 | 388,6 | 0,0 | FI1301813 | SAC | 362,4 | LHO120428 LHO120429 SSO120507 | 1,6  8,4  374,9 |  |  |
| 63 | Kalhuaavan LSA | 845,7 | 837,7 | 8,0 |  |  |  |  |  |  | 845,7 |
| 64 | Karhuaavan – Heinijänkän –Kokonrämeen LSA | 1184,5 | 1184,5 | 0,0 | FI1301812 | SAC | 1082,4 | LHO120422 LHO120423 SSO120491 | 12,5  12,6  862,3 |  |  |
| 65 | Konttikivalon LSA | 468,3 | 441,1 | 27,2 |  |  |  |  |  | 175,30 | 293,0 |
| 66 | Kalkkimaan LSA | 461,6 | 461,6 | 0,0 | FI1301903 | SAC | 417,1 | LHO120430 SSO120511 SSO120512 | 5,8  300,8  85,2 |  |  |
| 67 | Rakanjänkän – Karsilonmaan LSA | 104,9 | 104,9 | 0,0 | FI1301904 FI1301908 | SAC SAC | 14,6  67,1 | SSO120494 SSO120513 | 14,5  66,8 |  |  |
| 68 | Sattavuoman LSA | 285,5 | 285,5 | 0,0 | FI1301902 | SAC | 284,2 | SSO120493 | 283,9 |  |  |
| 69 | Vaaranjänkän – Rovajänkän – Runtelin lehdon LSA | 512,0 | 512,0 | 0,0 | FI1301901 FI1301907 | SAC SAC | 382,9  15,7 | LHO120431 SSO120492 | 382,4  15,0 |  | 47,7 |
| 70 | Aavasaksan kruununpuiston LSA | 106,9 | 106,9 | 0,0 |  |  |  |  |  |  | 106,9 |
| 71 | Heinivuoman – Pietinvuoman LSA | 791,6 | 786,9 | 4,7 | FI1302103 | SAC | 673,0 | SSO120517 | 673,6 |  |  |
| 72 | Hämeenvuoman – Salama-lompolonvuoman LSA | 267,6 | 219,1 | 48,5 |  |  |  | SSO120514 | 153,0 |  |  |
| 73 | Kaitajärven LSA | 210,3 | 153,8 | 56,5 |  |  |  |  |  |  | 210,3 |
| 74 | Palokkaan LSA | 3559,7 | 3505,8 | 53,9 | FI1301301 | SPA SAC | 3040,7 | AMO120201 SSO12052 | 2908,7  8,6 | 433,9 |  |
| 75 | Romppaiden LSA | 150,9 | 150,9 | 0,0 | FI1302107 | SAC | 136,5 | AMO120206 LHO120435 LHO120436 SSO120519 | 50,8  53,4  16,6  3,5 |  |  |

Käytetyt lyhenteet:

LSA = luonnonsuojelualue

SAC = luontodirektiivin mukaisesti muodostettu erityisten suojelutoimien alue

SPA = lintudirektiivin mukainen erityinen suojelualue

AMO = vanhojen metsien suojeluohjelma

HSO = valtakunnallinen harjujensuojeluohjelma

LHO = lehtojensuojeluohjelma

LVO = lintuvesiensuojeluohjelma

RSO = rantojensuojeluohjelma

SSO = soidensuojeluohjelma

Taulukko 2. Natura 2000 -verkoston tai valtakunnallisten suojeluohjelmien toteuttamiseksi valtiolle hankittujen alueiden lisäksi asetukseen sisältyy yllä olevan taulukon sarakkeessa ”muu pinta-ala” olevia alueita seuraavista syistä.

|  |  |  |
| --- | --- | --- |
| 6 | Kumputunturin LSA | Valtiolle luonnonsuojelutarkoitukseen ostettu alue 182,9 ha |
| 11 | Taljavaaran LSA | Taljavaara dialogi-alue (C-30905) 16,5 ha, tasemuutos 2012 |
| 12 | Tuulijoen soiden LSA | Soidensuojelun täydennyskohde 1003,5 ha |
| 13 | Uurrekarkian LSA | Uurrekarkia dialogi-alue (B-31302) 2919,6 ha, tasemuutos 2012 |
| 17 | Kurtakkoselän LSA | Kurtakkoselkä dialogialue (C-30805) 51,4 ha, tasemuutos 2012 |
| 18 | Mustavuoman LSA | Suomi 100 luontolahjakampanjan valtion osuus 98,8 ha |
| 19 | Niesaselän LSA | Niesakero dialogialue (C-30806) 258,1 ha, tasemuutos 2012 |
| 20 | Siikavuoman LSA | Soidensuojelun täydennyskohde 14,3 ha |
| 21 | Jerisjärven saarten LSA | Metsähallituksen erillisellä päätöksellä 1997 suojeltu ns. suojelumetsä 312,4 ha |
| 23 | Pakasaivon LSA | Metsähallituksen erillisellä päätöksellä 1997 suojeltu ns. suojelumetsä 320,2 ha |
| 24 | Suoppamanselän LSA | Äkäsjärvi dialogialue (C-31203) 78,2 ha, tasemuutos 2012 |
| 26 | Jaipaljukan LSA | Metsähallituksen erillisellä päätöksellä 1997 suojeltu ns. suojelumetsä,154,1 ha |
| 35 | Simojärven – Soppanan LSA | Isovaaran dialogialue (C-30101) 276,7 ha, tasemuutos 2012 ja Suomi 100 luontolahjakampanja 91,5 ha |
| 39 | A. E. Järvisen aihkikon LSA | Metsähallituksen erillisellä päätöksellä 1999 suojeltu ns. suojelumetsä 304,7 ha |
| 41 | Herankairan LSA | Herankaira dialogialue (C-30403) 86,4 ha, tasemuutos 2012 |
| 42 | Jokelan LSA | Etelä-Suomen metsien monimuotoisuuden toimintaohjelman 2014-2025 alue 127,1 ha |
| 43 | Kaittiaisen LSA | Metsähallituksen erillisellä päätöksellä 1996 suojeltu ns. suojelumetsä, 292,2 ha |
| 44 | Kiimamaan LSA | Metsähallituksen erillisellä päätöksellä 1972 suojeltu ns. suojelumetsä, 153,9 ha |
| 45 | Kinisvuoman – Jouttiselän LSA | Soidensuojelun täydennyskohde 959,3 ha |
| 46 | Koukkulanaavan –  Palokivalon LSA | Etelä-Suomen metsien monimuotoisuuden toimintaohjelman 2014-2025 alue 12,8 ha, Suomi 100 luontolahjakampanjan valtion osuus 13,6 ha ja soidensuojelun täydennyskohde 901,9 ha |
| 47 | Kutuselän – Kiristäjäselän LSA | Etelä-Suomen metsien monimuotoisuuden toimintaohjelman 2014-2025 alue 11,2 ha ja Suomi 100 luontolahjakampanja 97,5 ha |
| 50 | Könkäänsaaren – Vianaavan LSA | Soidensuojelun täydennyskohde 1093,4 ha ja Suomi 100 luontolahjakampanjan valtion osuus, 39,7 ha |
| 57 | Tuiskukivalon närheikön LSA | Metsähallituksen erillisellä päätöksellä 1997 suojeltu ns. suojelumetsä, 457,3 ha ja soidensuojelun täydennyskohde 488,0 ha |
| 58 | Viljusaavan LSA | Soidensuojelun täydennyskohde 483,9 ha |
| 60 | Saariaavan – Hattuselän LSA | Metsähallituksen erillisellä päätöksellä 1996 suojeltu ns. suojelumetsä, 241,0 ha ja soidensuojelun täydennyskohde 277,1 ha |
| 61 | Oravakuusikon LSA | Suomi 100 luontolahjakampanjan valtion osuus 366,1 ha |
| 63 | Kalhuaavan LSA | Soidensuojelun täydennyskohde 845,7 ha |
| 65 | Konttikivalon LSA | Metsähallituksen erillisellä päätöksellä 1996 suojeltu ns. suojelumetsä alue 293,0 ha |
| 69 | Vaaranjänkän – Rovajänkän –  Runtelin lehdon LSA | Etelä-Suomen metsien monimuotoisuuden toimintaohjelman 2014-2025 alue 47,7 ha |
| 70 | Aavasaksan kruununpuisto | Metsähallituksen erillisellä päätöksellä 2002 suojeltu ns. suojelumetsä, 106,9 ha |
| 73 | Kaitajärven LSA | Metsähallituksen 1973 perustettu luonnonhoitometsä, joka erillisellä päätöksellä 1997 suojeltu ns. suojelumetsä, 210,3 ha |

# Rauhoitusmääräykset ja niitä koskevat poikkeukset

Valtioneuvoston asetuksella perustettavat alueet ovat luonnonsuojelulain 46 §:ssä tarkoitettuja muita luonnonsuojelualueita. Niillä tulisivat pääsääntöisesti voimaan luonnonsuojelulain 52 §:n 1 momentin mukaisesti luonnonsuojelulain 49–51 §:ssä säädetyt rauhoitusmääräykset. Asetuksessa viitataan näihin säännöksiin.

Luonnonsuojelulain 49 §:ssä säädetään luonnonsuojelualueilla kielletyistä toimista. Kiellettyä on:

1) rakentaa rakennuksia, rakennelmia eikä teitä;

2) ottaa maa-aineksia tai kaivoskivennäisiä eikä vahingoittaa maa- tai kallioperää;

3) ojittaa;

4) ottaa taikka vahingoittaa sieniä, puita, pensaita tai muita kasveja tai niiden osia;

5) pyydystää, tappaa tai hätyyttää luonnonvaraisia selkärankaisia eläimiä tai hävittää niiden pesiä eikä pyydystää tai kerätä selkärangattomia eläimiä; eikä

6) ryhtyä muihin kuin 1–5 kohdassa tarkoitettuihin toimiin, jotka vaikuttavat epäedullisesti alueen luonnonoloihin, maisemaan, eliölajien säilymiseen taikka alueen perustamistarkoitukseen.

Luonnonsuojelulain 50 §:ssä säädetään poikkeuksista 49 §:ssä kiellettyihin toimiin. Sallittua on:

1) rakentaa, entistää ja kunnostaa alueen hoitoa, valvontaa, tutkimusta, yleisön opastamista ja kävijäturvallisuutta sekä retkeilyä ja alueeseen tutustumista varten tarpeellisia rakennuksia, rakennelmia ja polkuja;

2) hoitaa ja kunnostaa luonnon- ja kulttuuriympäristöjä, perinneluontotyyppejä ja rakennusperintöä sekä palauttaa ennallistamalla heikentyneiden elinympäristöjen luontainen kehitys;

3) rakentaa sellaisen tien, joka on tarpeen alueen opastustoiminnan kannalta;

4) poimia marjoja ja hyötysieniä;

5) kalastaa kalastuslain (379/2015) 7 §:ssä säädettyjen yleiskalastusoikeuksien mukaisesti;

6) harjoittaa poronhoitoa poronhoitolain (848/1990) mukaisesti;

7) käyttää ja kunnostaa alueella olevia teitä, yhdyskuntateknisiä rakenteita sekä näihin liittyviä laitteita;

8) kunnostaa merenkulun turvalaitteita ja vesistön kulkuväyliä sekä tehdä vähäisiä turvalaitteiden edellyttämiä raivauksia;

9) kartoittaa ja tehdä maanmittaustöitä;

10) ajaa hirveä ja valkohäntäkaurista noudattaen, mitä metsästyslaissa säädetään;

11) lopettaa haavoittunut eläin sekä ottaa haltuun alueelle kuollut riistaeläin alueen ulkopuolella tapahtuvaan metsästykseen liittyvässä tilanteessa noudattaen, mitä metsästyslaissa säädetään.

Haavoittuneen eläimen jäljittämisestä luonnonsuojelualueella, tarpeesta tällaisen eläimen lopettamiseen sekä alueelle kuolleen riistaeläimen haltuunotosta tulee ilmoittaa viipymättä Metsähallitukselle.

Luonnonsuojelualueella saadaan torjua tai poistaa sellaisia kasvilajeja, jotka ovat vieraslajeista aiheutuvien riskien hallinnasta annetussa laissa (1709/2015) tarkoitettuja haitallisia vieraslajeja. Sallittua on myös minkin ja supikoiran pyydystäminen ja tappaminen metsästyslain 7 luvussa säädetyn mukaisesti.

Luonnonsuojelualueella saadaan tilanteen niin vaatiessa ryhtyä maanpuolustuksen, Rajavartiolaitoksen tehtävien, pelastustoiminnan, ihmisiin tai eläimiin tarttuvien tautien ja kasvintuhoojien torjunnan tai eläinsuojelun edellyttämiin välttämättömiin toimenpiteisiin sekä kaataa naapurikiinteistölle ilmeistä vaaraa aiheuttava puu. Toimenpiteet tulee toteuttaa siten, ettei niillä aiheuteta alueen perustamistarkoitukselle suurempaa haittaa, kuin on välttämätöntä. Metsähallitus voi antaa pyynnöstä virka-apua valtion viranomaiselle tässä momentissa tarkoitetun kasvintuhoojien tai ihmisiin tai eläimiin tarttuvien tautien torjuntavelvollisuuden toteuttamiseksi.

Luonnonsuojelualueiden perustaminen ei olennaisesti muuttaisi alueiden nykyistä käyttöä, sillä muun muassa alueiden perinteinen virkistyskäyttö kuten marjastus sekä yleiskalastus kalastuslain 7 §:n mukaisesti jatkuisi edelleen. Kaikilla olisi siten oikeus veloituksetta onkia ja pilkkiä. Samoin kalastonhoitomaksun suorittaneella ja jokaisella alle 18-vuotiaalla ja 65 vuotta täyttäneellä olisi oikeus harjoittaa viehekalastusta lukuun ottamatta vaelluskalavesistöjen koski- ja virta-alueita ja niitä vesialueita, joilla kalastaminen on muun säännöksen nojalla kielletty. Onginta-, pilkintä- ja viehekalastuskilpailuja sekä muita vastaavia järjestettyjä tilaisuuksia varten olisi kalastuslain 7 §:n 3 momentin mukaan saatava kalastusoikeuden haltijan lupa.

Luonnonsuojelulain 51 §:ssä säädetään luvanvaraisista poikkeuksista 49 §:ssä kiellettyihin toimiin. Metsähallitus voi antamallaan luvalla sallia alueen perustamistarkoitusta vaarantamatta:

1) pyydystää tai tappaa eläimiä, kerätä sieniä ja kasveja tai niiden osia, eläinten pesiä ja kivennäisnäytteitä tutkimusta tai muuta tieteellistä tarkoitusta tai opetusta varten;

2) vähentää muiden kuin 50 §:n 3 momentissa tarkoitettujen kasvi- ja eläinlajien yksilöiden lukumäärää, jos ne ovat liian runsaslukuisia tai muutoin vahingollisia;

3) poistaa sellaisia riistaeläinlajien yksilöitä, jotka aiheuttavat ilmeisen uhan ihmisen turvallisuudelle tai uhkaavat aiheuttaa omaisuudelle merkittävää taloudellista vahinkoa;

4) kalastaa muutoinkin kuin kalastuslain 7 §:ssä tarkoitetulla tavalla;

5) rakentaa poronhoitoon liittyviä rakennuksia ja rakennelmia;

6) laskeutua ilma-aluksella;

7) entistää ja kunnostaa muitakin kuin 50 §:n 1 momentin 1 ja 2 kohdassa tarkoitettuja rakennuksia ja rakennelmia.

Metsähallitus voi antaa luvan geologiseen tutkimukseen, jos toiminta ei vaaranna alueen perustamistarkoitusta. Geologiset tutkimukset on tällöin järjestettävä niin, ettei niillä aiheuteta alueen lajeille, luontotyypeille, vesitaloudelle tai maisemalle vähäistä suurempaa haittaa.

Lupa poiketa rauhoitussäännöksistä annetaan määräaikaisena ja se saa olla voimassa enintään kymmenen vuotta kerrallaan. Poikkeuslupaan saadaan liittää ehtoja. Ehdot voivat sisältää ajallisia tai alueellisia rajoituksia taikka toimia, joita hakijan on noudatettava toiminnasta suojeluarvoille aiheutuvien haittojen välttämiseksi tai rajoittamiseksi. Jos lupaan perustuva oikeus siirretään toiselle, on siirrosta viipymättä ilmoitettava Metsähallitukselle. Luvan aikaisempi haltija vastaa kaikista lupaan liittyvistä velvoitteista, kunnes hänen tilalleen on hakemuksesta hyväksytty toinen.

Lisäksi luonnonsuojelulain 55 §:n 3 momentin mukaan rauhoitussäännöksistä poiketen sellaista oikeutta saa käyttää, joka ennen rauhoitusmääräysten voimaantuloa perustettuna rasitteena, vuokraoikeutena tai muuna vastaavana oikeutena kohdistuu luonnonsuojelualueeseen. Tällainen oikeus voidaan kuitenkin lunastaa valtiolle 114 §:n mukaisesti.

Perustettavat alueet sisältyvät poronhoitolain (848/1990) mukaiseen poronhoitoalueeseen. Luonnonsuojelulain 50 §:n 1 momentin 6 kohdan mukaisesti poronhoitolain mukainen poronhoito on luonnonsuojelualueilla sallittua. Poronhoitoa harjoitettaisiin edelleen alueilla poronhoitolain mukaisesti ja esimerkiksi maastoliikenne poronhoitotarkoituksessa jatkuisi ennallaan, samoin poroaitojen rakentamiseen olisi saatava mainitun lain 39 §:ssä säädetty lupa. Muiden kuin kyseisessä lainkohdassa tarkoitettujen rakennusten ja rakennelmien rakentaminen edellyttäisi luonnonsuojelulain 51 § 1 momentin 5 kohdan mukaisesti Metsähallituksen lupaa.

Eräillä perustettavilla suojelualueilla on sähkölinjoja ja käytössä olevia teitä. Niiden käyttäminen ja kunnostaminen olisi suojelualueella sallittua luonnonsuojelulain 50 §:n 1 momentin 7 kohdan mukaisesti. Alueen perustaminen ei siten vaikuttaisi niiden nykyiseen käyttöön ja kunnostamiseen. Uusien teiden tai sähkölinjojen rakentaminen on kiellettyä, ellei sitä rauhoitussäännöksissä jäljempänä todettavalla tavalla erikseen sallittaisi.

Perustettavat alueet sijaitsevat metsästyslain 8 §:ssä tarkoitetuissa kunnissa, joissa on kuntalaisen yleinen metsästysoikeus valtion omistamilla alueilla. Luonnonsuojelulain 52 §:n 2 momentin mukaan metsästyslain 8 §:ssä mainitun kunnan alueella sijaitsevalla muulla luonnonsuojelualueella metsästys on sallittu. Säännöksen mukaan valtioneuvoston asetuksella voidaan kuitenkin säätää metsästyksen rajoittamisesta tällaisessa kunnassa sijaitsevalla muulla luonnonsuojelualueella, jos metsästys vaarantaa alueen perustamistarkoitusta tai aiheuttaa haittaa alueen muulle käytölle. Rajoitukset voivat olla alueellisia, ajallisia tai kohdistua tiettyyn riistaeläinlajiin. Valtioneuvoston asetuksella voidaan myös säätää, että metsästys on sallittu vain metsästyslain 8 §:ssä tarkoitetulle kuntalaiselle, jos se on tarpeen riistakantojen turvaamiseksi tai hoitamiseksi. Millään asetuksella perustettavalla luonnonsuojelualueella ei ole tarvetta rajoittaa metsästystä, joten metsästys jatkuisi perustettavilla alueilla ennallaan.

Perustamisasetuksella voidaan muulla luonnonsuojelualueella luonnonsuojelulain 52 §:n 6 momentin nojalla säätää edellä kuvatuista rauhoitusmääräyksistä eräitä aluekohtaisia poikkeuksia. Asetuksella voidaan säätää Puolustusvoimien ja Rajavartiolaitoksen harjoitus- ja koulutustoiminnasta sellaisella valtion muulla luonnonsuojelualueella, johon Puolustusvoimilla tai Rajavartiolaitoksella on käyttöoikeus, ja muutoinkin muuhun luonnonsuojelualueeseen kuuluvalla vesialueella, jos toiminta ei vaaranna alueen perustamistarkoitusta. Perustamisasetuksella voidaan säätää myös lentotoiminnan ja merenkulun turvalaitteiden sijoittamisesta ja kunnossapidosta sekä muista vastaavista viranomaisen toimenpiteistä valtion muulla luonnonsuojelualueella sekä säätää tien, johdon ja kaapelin rakentamisen, ojan kaivamisen, vesikulkuväylän ruoppaamisen ja muun vastaavan toimenpiteen sallimisesta valtion muulla luonnonsuojelualueella, jos toimenpiteet eivät vaaranna alueen perustamistarkoitusta. Perustamisasetuksella voidaan lisäksi säätää saamelaisten alkuperäiskansaoikeuksien toteuttamisen kannalta välttämättömien rakennusten ja rakennelmien sallimisesta saamelaisten kotiseutualueella sijaitsevalla valtion muulla luonnonsuojelualueella, jos sillä ei vaaranneta alueen perustamistarkoitusta.

Perustettava A.E. Järvisen aihkikon luonnonsuojelualue sijaitsee Rovajärven alueella, johon puolustusvoimilla on käyttöoikeus, ja joka on sille tärkeä ampuma- ja harjoitusalue. Perustamisasetuksessa säädettäisiin luonnonsuojelulain 52 §:n 6 momentin mahdollistama poikkeus puolustusvoimien harjoitus- ja koulutustoimintaan.

Jerisjärven saarten luonnonsuojelualueella on jo tiedossa tarve rakentaa uusi sähkövoimalinja olemassa olevan linjan viereen. Perustamisasetuksessa säädettäisiin mahdollisuudesta leventää perustettavan luonnonsuojelualueella olevan sähkölinja-alueen leventäminen enintään 12 metrin levyiseksi, jolloin uusi voimalinja voitaisiin rakentaa. Poikkeus sallittaisiin kuitenkin siten, että linjan raivaus olisi sallittua sulan maan aikana, mutta rakentamistyö olisi suoritettava talvella jäisen maan aikaan, jotta rakentamisen vaikutukset maaperään minimoitaisiin.

Perustettavilla suojelualueilla on käytössä olevia moottorikelkkailureittejä ja -uria. Näitä jatkossakin ylläpidettäviä, olemassa olevia moottorikelkkailureittejä ja -uria koskien säädettäisiin perustamisasetuksen 3 §:n 2 momentin 2 kohdassa luonnonsuojelulain 52 §:n 6 momentin nojalla poikkeuksesta, joka mahdollistaisi nykyisten moottorikelkkailu-urien yllä- ja kunnossapidon sekä uralinjauksien vähäisen tai tilapäisen siirtämisen. Maastoliikennelain 13 §:n 3 momentissa säädetään, että moottorikelkkailureitin perustamisesta ja lakkauttamisesta luonnonsuojelulaissa tarkoitetulla valtiolle kuuluvalla suojelualueella päättää Metsähallitus. Näihin reitteihin sovelletaan Metsähallituksen päätöksessä määrättyjä ehtoja lukuun ottamatta maastoliikennelain 20 ja 21 §:ssä säädettyjä reitinpitäjän reitin pitämiseen liittyviä tehtäviä ja vastuita sekä reitin käyttöön ja pitämiseen liittyviä vahingon korvausvastuita.

Luonnonsuojelualueiden ympärillä olevien alueiden kuivatustarpeiden vuoksi saattaa olla tarpeen johtaa vesiä myös luonnonsuojelualueille tai niiden kautta. Sen vuoksi asetuksen 3 §:n 2 momentin 3 kohtaan sisällytettäisiin tätä varten olemassa olevien ojien välttämättömän ylläpidon ja kunnostamisen salliva säännös. Käytännössä tällaisten toimenpiteiden yksityiskohdista on aina tarpeen sopia Metsähallituksen kanssa. Toimenpiteitä suunniteltaessa tulee lisäksi noudattaa, mitä luonnonsuojelulain 10 luvussa säädetään Natura 2000 -verkostosta.

Miekojärven perustettavalla luonnonsuojelualueilla on vuokrattu alueita vapaa-ajankäyttöön määräaikaisella maanvuokrasopimuksella. Vuokra-alueet ovat pinta-alaltaan pieniä, ja osalla niistä sijaitsee vuokralaisen omistuksessa olevia rakennuksia. Luonnonsuojelulain 55 §:n 3 momentin mukaisesti suojelualueiden perustamisasetus ei rajoita ennen rauhoitusmääräysten voimaantuloa syntyneen vuokraoikeuden käyttämistä. Metsähallitus voi lain 51 §:n 1 momentin 7 kohdan nojalla sallia rakennusten kunnostamistoimenpiteitä, mutta uusien rakennusten rakentaminen ei olisi mahdollista. Vuokrasopimusten uusimisille ei katsota olevan edellytyksiä enää luonnonsuojelualueen perustamisen jälkeen.

# Alueiden hoidon ja käytön tavoitteet

Perustettavien alueiden muodostaminen luonnonsuojelualueiksi on osa Länsi-Lapin vanhojen metsien suojeluohjelman, soidensuojeluohjelman, soidensuojelun täydennysohjelman, rantojensuojeluohjelman ja lehtojensuojeluohjelman säädösvalmistelua. Vanhojen metsien suojelusta tehdyn valtioneuvoston periaatepäätöksen mukaisesti uusien luonnonsuojelualueiden metsät säilytetään mahdollisimman luonnontilaisina. Soidensuojeluohjelma ja soidensuojelun täydennysohjelma on laadittu suojelemaan arvokkaita suokokonaisuuksia tärkeimpänä suojelutavoitteena soiden luonnollisen vesitalouden säilyttäminen. Rantojensuojeluohjelmalla säilytetään arvokkaita ranta-alueita rakentamattomina ja valtionmailla suojelu toteutetaan luonnonsuojelualueita perustamalla. Lehtojensuojelualueilla tavoitteena on lehtokasvillisuuden suojelu ja hoito perustamalla luonnonsuojelualueita. Kyseiset suojelutoimet vastaavat myös Natura 2000 -verkostoon kuuluvien alueiden suojelutavoitteita.

Luonnonsuojelulain nojalla suojeltavien alueiden hoidon ja käytön keskeisin tavoite on alueiden säilyttäminen luonnontilaisina siten, että ekosysteemit kehittyvät luonnon omien prosessien mukaisesti ja ihmisen aiheuttamat häiriöt ovat mahdollisimman vähäisiä. Suurimmalla osalla Länsi-Lapin alueista tämä on riittävä toimenpide suojeluarvojen turvaamiseksi. Eräillä alueilla on kuitenkin mahdollista tehdä ennallistamistoimenpiteitä.

# Ehdotuksen hallinnolliset ja taloudelliset vaikutukset

Kaikki Länsi-Lapin luonnonsuojelualueet ovat valtion omistuksessa sekä Metsähallituksen hallinnassa ja hoidossa. Rajauksia on eräiltä osin tarkistettu Metsähallituksessa yhteistyössä luontopalveluiden ja metsätalouden välillä. Näistä täsmennyksistä aiheutuvat muutokset edellyttävät Metsähallituksessa alueiden osien siirtoja taseessa sekä luontopalveluiden vastuulla olevasta muusta omasta pääomasta peruspääomaan (132 hehtaaria) että liiketalouden vastuulla olevasta peruspääomasta muuhun omaan pääomaan (103 hehtaaria). Suojelualueiden perustaminen ei aiheuta erityisiä uusia hallinnollisia vaikutuksia. Toiminnallisena alueyksikkönä toimii Metsähallituksen Lapin Luontopalvelut.

Uusien luonnonsuojelualueiden perustaminen aiheuttaa sekä investointiluonteisia kustannuksia että vuotuisia hallinto- ja hoitokuluja. Edellisiä ovat muun muassa maanmittaustoimitusten ja kiinteistömuodostamisen kustannukset arviolta noin 0,3 miljoonaa euroa. Vuotuisia kustannuksia aiheutuu muun muassa palvelurakenteiden hoidosta, opastuksesta sekä alueiden luonnon ja käytön seurannasta sekä valvonnasta. Näiden kulujen arvioidaan olevan noin 5 000 euroa vuodessa. Investointikustannukset sekä vuotuiset hoito- ja hallintokulut katetaan valtiontalouden kehyspäätöksessä hyväksyttyjen määrärahojen puitteissa.

Suojeltavat alueet on pääosin Metsähallituksen taseessa jo osoitettu muuhun omaan pääomaan, jolta ei edellytetä taloudellista tuottoa. Näin ollen luonnonsuojelualueiden perustamisesta ei aiheudu valtiolle uusia tulonmenetyksiä.

Alueiden käyttäjille ja muiden kiinteistöjen haltijoille aiheutuvat vaikutukset ovat etenkin Lapin alueella varsin vähäisiä ottaen huomioon, että metsästystä, kalastusta, poronhoitoa ja liikkumista ei juuri rajoiteta nykyisestä. Metsähallituksen luvalla sallittavin toimenpitein voidaan sovittaa yhteen muun muassa poronhoidon toimintaedellytysten turvaaminen ja luonnonsuojelun tarkoitus.

Malminetsintä luonnonsuojelualueilla on voimassa olevan luonnonsuojelulain mukaisesti mahdollista, mutta se edellyttää Metsähallituksen lupaa. Metsähallituksen tulee lupamääräyksin huolehtia siitä, että alueen suojelun tarkoitus ei vaarannu.

Mikäli tärkeän yleisen edun vuoksi luonnonsuojelualue tulisi lakkauttaa tai sen rauhoitusmääräyksiä muuttaa, tämä tapahtuisi asetuksen muuttamisella tai kumoamisella ennen kuin alueen suojeluperusteita vaarantava toiminto voidaan sallia.

Niillä nyt perustettavilla luonnonsuojelualueilla, joka sisältyvät Natura 2000 -verkostoon, on sekä kaivoslain mukaisessa malminetsintäluvan päätöksenteossa että Metsähallituksen luonnonsuojelulain mukaisessa malminetsintää koskevassa poikkeuspäätöksen teossa noudattava luonnonsuojelulain 10 luvussa Natura 2000 -verkostosta säädettyä. Hankkeen vaikutukset Natura -alueen suojelun perusteena oleviin luonnonarvoihin on arvioitava, mikäli ei ole poissuljettua, että hanke voisi merkittävästi niitä heikentää. Suojelusta voidaan niiden osalta poiketa ainoastaan, mikäli kyse on yleisen edun kannalta pakottavasta syystä, eikä hankkeelle tai suunnitelmalle ole olemassa vaihtoehtoa. Nämä säännökset koskevat verkostoon kuuluvia alueita riippumatta siitä, onko alue perustettu luonnonsuojelualueeksi vai ei. Näin ollen alueen perustamisesta luonnonsuojelualueeksi ei aiheudu tältä osin uusia vaikutuksia taloudelliseen toimintaan.

# Kuuleminen ja lausunnot

Valmistelun esiselvitysvaiheessa on kuultu viranomaisia ja sidosryhmiä. Eri tilaisuuksissa on kartoitettu mm. valtion viranomaisten, Lapin liiton, alueen kuntien, paliskuntien, riistanhoitoyhdistysten ja luonnonsuojelu- ja luonnonharrastusjärjestöjen näkemyksiä alueiden perustamisesta. Valmistelua esiteltiin ja kansalaisten, järjestöjen ja yritysten näkemyksiä kuultiin Länsi-Lapin alueella järjestetyissä yleisötilaisuuksissa. Useiden toimijatahojen kanssa järjestettiin kahdenvälisiä tapaamisia.

Asetusluonnos oli lausunnoilla 6.3.-10.5.2019. Lausuntoja annettiin yhteensä 37 kappaletta.

Lausunnon antoivat Lapin liitto, Rovaniemen ja Kemijärven kaupungit, Muonion, Pellon, Sodankylän, Tervolan ja Ylitornion kunnat, valtiovarainministeriö, puolustusministeriö ja sisäministeriö, Suomen ympäristökeskus (SYKE), Geologian tutkimuskeskus (GTK), Pääesikunta, Lapin elinkeino-, liikenne- ja ympäristökeskus, Metsähallitus, Museovirasto, Turvallisuus- ja kemikaalivirasto (Tukes), Suomen luonnonsuojeluliitto ry, BirdLife Suomi ry, Suomen Metsästäjäliitto, Suomen riistakeskus, Lapin kauppakamari, Paliskuntain yhdistys, Meltosjärven kyläyhdistys ja Kaivosteollisuus ry sekä yksityiset yritykset Arctic Drilling Company Oy Ltd, Boliden FinnEx Oy, Fingrid Oyj, Hannukainen Mining Oy, Kemin Ajotilaus Oy, Mawson Oy , Metsä Fibre Oy, Muonion Sähköosuuskunta, Outokumpu Stainless Oy, SMA Mineral Oy ja Suhanko Arctic Platinum Oy.

Paliskunnat eivät antaneet lausuntoa.

Lapin maakuntaliitto suhtautui kielteisesti luonnonsuojelualueiden perustamiseen.

Pellon ja Kemijärven kunnilla ei ole ollut huomautettavaa asetuksista, ei myöskään Suomen Riistakeskuksella tai Paliskuntain yhdistyksellä.

Museoviraston mukaan asetukset edesauttavat kulttuuriympäristön suojelun toteutumista Lapissa ja pieniltä osiltaan Pohjois-Pohjanmaan alueella.

Metsähallitus piti asetusluonnoksia ja rauhoitusmääräyksiä tarkoituksenmukaisina. Ne turvaavat hyvin perustettavien alueiden luontoarvot ja Natura 2000 -verkoston suojelutavoitteet. Metsähallituksen lausunnon perusteella asetukseen on lisätty poikkeus olemassa olevien metsätalouden talviteiden ja ajourien ylläpitoon liittyviin vähäisiin toimenpiteisiin Kalhuaavan, Koukkulanaavan – Palokivalon, Saariaavan – Hattuselän, Taljavaaran, Tupakkivuoman ja Tuulijoen soiden luonnonsuojelualueilla.

Suomen luonnonsuojeluliitto piti asetusluonnoksia hyvin valmisteltuina ja kannatettavina. BirdLife esitti linnustollisin perustein laajennuksia kosteikoille ja vesistöille sekä ehdotti metsästyksen rajoittamista linnustollisesti merkittävillä alueilla (Kirvesaapa, Musta-aapa ja Suuripää) ja esitti useita laajennuksia suojelualueisiin, koska vain yksittäisten pienialaisten suojelualueiden sisälle jäävät metsäsaarekkeet on ehdotettu sisällytettävän suojelualueeseen. Myös Luonnonsuojeluliitto esitti aluelaajennusten valmistelun aloittamista. Tässä yhteydessä ei esitetä muutoksia asetuksen aluerajauksiin.

Suomen ympäristökeskus on pitänyt asetusten mukainen luonnonsuojelualueiden perustamista keskeisenä ja välttämättömänä alueiden suojeltavien luonnonarvojen turvaamiseksi. Sen lausunnossa todetaan, että ojien ylläpito ja kunnostus luonnonsuojelualueen ulkopuolisten alueiden välttämättömiä kuivatustarpeita varten tulisi olla sallittua vain kun ulkopuoliselta ojitusalueelta luonnonsuojelualueelle veden ohjaaminen on ojitetun, ennallistetun tai ojituksen vuoksi kuivahtaneen suon tilan parantamisen vuoksi välttämätöntä ja se on mahdollista toteuttaa tavalla, joka parantaa suojellun suon tilaa. Tältä osin asetukseen ei kuitenkaan esitetä muutosta.

Valtionvarainministeriön lausunnossa esitetyn mukaisesti muistioon on kirjattu alueiden rajausten teknisistä tarkistuksista aiheutuneet muutostarpeet Metsähallituksen taseeseen.

Puolustusministeriön ja Pääesikunnan lausunnon perusteella on täsmennetty muistiota puolustusvoimien tarpeet huomioiden.

Rovaniemen kaupunki esitti eräiden suojelualueiden jättämistä perustamatta (Kaitajärvi, Palokas ja Romppaat). Näistä Kaitajärvi on Metsähallituksen päätöksellä 1973 perustettu luonnonhoitometsä, jonka kivennäismaista kaksi kolmannesta on edustavuudeltaan hyviä ja erinomaisia, keski-iältään lähes 200-vuotiaita boreaalisia luonnonmetsiä. Palokas ja Romppaat kuuluvat Natura 2000 -verkostoon ja ne on varattu jo aiemmin luonnonsuojelutarkoituksiin. Muonion kunta esitti Jerisjärven saarten jättämistä perustamatta saarissa olevan vakituisen asutuksen perusteella. Kyseinen alue on Metsähallituksen erillisellä päätöksellä 1997 suojeltu ns. suojelumetsä. Alueeseen liittyen Muonion Sähköosuuskunnan lausunnon perusteella rauhoitussäännöksiin lisättiin poikkeus, jonka mukaan alueella olevaan sähkölinja voidaan leventää ja voimalinja uusia. Muilta osin lausunnot eivät ole antaneet aihetta asetusmuutokseen.

Tervolan kunta esitti eräiden uusien moottorikelkkailureittien mahdollistamista perustettaville Suuripään ja Karhuaapa – Kokonräme – Heinijänkä suojelualueille olemassa olevien sähkölinjojen alle. Ehdotus ei aiheuttanut muutostarpeita asetukseen, koska edellä esitetysti moottorikelkkareitin perustaminen tapahtuu maastoliikennelain nojalla ja siitä valtiolle kuuluvalla suojelualueella päättää Metsähallitus.

Ylitornion kunta suhtautui yleisesti kielteisesti uusien suojelualueiden perustamiseen kunnan alueelle. Lisäksi kunta totesi Aavasaksan alueen olevan kunnalle merkittävä matkailutoiminnan alue. Alueesta neuvoteltiin kunnan, ympäristöministeriön ja Metsähallituksen välillä. Alueen rajauksen muutokseen ei Metsähallituksen kiinteistökehityksen mukaan ollut toiminnallista tarvetta, joten tältä osin asetusta ei ole muutettu.

Lapin elinkeino-, liikenne- ja ympäristökeskuksen lausunnon perusteella perustamisasetukseen on lisätty poikkeus ympäristövaikutusten tarkkailua varten asennettavien mitta- ja seurantalaitteiden ja pohjavesiputkien asentamiseen, käyttöön ja sijoittamiseen Elijärvenviian ja Kirvesaavan luonnonsuojelualueilla, jotka sijaitsevat Outokumpu Chrome Oy:n Kemin kaivoksen läheisyydessä.

Fingrid Oyj:n lausunnon perusteella on asetukseen lisätty poikkeus voimanlinjan rakentamiseen Nikkilänaavan luonnonsuojelualueella.

Suomen Metsästäjäliitto ja Keminsuun Metsästysseura esittivät lausunnossaan huolen suojelualueiden perustamisen vaikutuksesta metsästykseen. Koska metsästys olisi perustettavilla luonnonsuojelualueilla sallittua, lausunnot eivät anna aihetta asetusmuutoksiin.

Keskeisin lausunnoissa esitetty kritiikki liittyy siihen, miten luonnonsuojelualueiden perustaminen vaikuttaa malminetsintään ja kaivostoimintaan. GTK on lausunnossaan kritisoinut yleisesti malminetsinnän ja kaivostoiminnan lainsäädännön ja luvituksen toimivuutta luonnonsuojelualuilla.

Kaivosteollisuus ry:n, usean kaivosyhtiön, Lapin maakuntaliiton ja Lapin kauppakamarin lausunnoissa esitettiin huoli suojelualueiden perustamisen vaikutuksesta malminetsintään ja kaivostoimintaan.

Outokumpu Chrome Oy:n Kemin kaivoksen kaivospiiri (KaivNro 1388) ja kaivoslupa-alue (KL206:0004) sijaitsevat pieneltä osin perustettavalla Kirvesaavan luonnonsuojelualueella ja rajautuvat perustettavaan Elijärvenviian luonnonsuojelualueella. Meneillään olevassa Kemin kaivoksen laajentamista koskevassa YVA-menettelyssä selvitetään kaivoksen laajentumista Nuottijängän malmietsintäalueelle, jolloin kaivosalue ulottuisi perustettaville Elijärvenviian ja Kirvesaavan luonnonsuojelualueille, mutta niille ei suunnitelmassa osoiteta kaivostoimintoja eikä louhittavia malmioita. Kaivoksen välittömässä läheisyydessä sijaitsee myös ympäristöministeriön asetuksella perustettava Jarkkosen luonnonsuojelualue.

SMA Minerals Oy:n Kalkkimaan kaivoksen kaivospiiri (KaivNro 2763) sijaitsee osittain perustettavalla Kalkkimaan luonnonsuojelualueella.

Suhanko Arctic Platinum Oy:n Suhangon kaivospiiri (KaivNro 5426) rajautuu Konttikivalon perustettavaan luonnonsuojelualueeseen. Kaivos on saanut ympäristöluvan (v. 2005), muta toimintaa ei ole käynnistetty. Meneillään purkuputken rakentamista koskeva YVA-menettely.

Mawson Oy käynnistänyt kaivoshanketta koskevan YVA-menettelyn. Viranomaisneuvottelu järjestetty 12/2020. Vaihemaakuntakaava kuulutettu vireille 23.12.2021 ja yleiskaavat Rovaniemen ja Ylitornion kunnissa helmikuussa 2022. Hankealue sijaitsee perustettavalla Palokkaan luonnonsuojelualueella. Vaihemaakuntakaavan valmisteluvaihe kestää alkuvuodesta 2022 kevääseen 2025. YVA-ohjelma valmistuu vuoden 2023 lopussa.

Malminetsintälupia on voimassa Elijärvenviian, Kaitajärven, Kirvesaavan, Palokkaan, Romppaiden ja Taljavaaran perustettavilla luonnonsuojelualueilla ja malminetsintälupahakemuksia on vireillä Elijärvenviian, Hämeenvuoma – Salamapalonvuoman, Kalhuaavan, Karhuaavan – Heinijänkän – Kokonrämeen, Konttikivalon, Palokkaan, Petäjävaaran – Suolijärven, Pitsloman – Haurespään, Romppaiden, Suuripään ja Tuiskukivalon närheikön alueella.

Kuten edellä on todettu, luonnonsuojelualueen perustaminen ei luonnonsuojelulain 55 §:n 3 momentin mukaan rajoita sellaisen oikeuden käyttämistä, joka ennen rauhoitusmääräysten voimaantuloa perustettuna rasitteena, vuokraoikeutena tai muuna vastaavana oikeutena kohdistuu luonnonsuojelualueeseen. Tällainen oikeus voidaan kuitenkin lunastaa valtiolle.

Mikäli tärkeän yleisen edun vuoksi luonnonsuojelualue tulisi lakkauttaa tai sen rauhoitusmääräyksiä muuttaa, tämä tapahtuisi asetuksen muuttamisella tai kumoamisella ennen kuin alueen suojeluperusteita vaarantava toiminto voidaan sallia.

Niillä nyt perustettavilla luonnonsuojelualueilla, joka sisältyvät Natura 2000 -verkostoon, on sekä kaivoslain mukaisessa malminetsintäluvan päätöksenteossa että Metsähallituksen luonnonsuojelulain mukaisessa malminetsintää koskevassa poikkeuspäätöksen teossa noudattava luonnonsuojelulain 10 luvussa Natura 2000 -verkostosta säädettyä. Näitä ovat edellä mainituista perustettavat Karhuaavan – Heinijänkän – Kokonrämeen, Kirvesaavan, Palokkaan, Pitsloman – Haurespään, Romppaiden, Suuripään ja Taljavaaran luonnonsuojelualueet. Hankkeen vaikutukset Natura -alueen suojelun perusteena oleviin luonnonarvoihin on arvioitava, mikäli ei ole poissuljettua, että hanke voisi merkittävästi niitä heikentää. Suojelusta voidaan niiden osalta poiketa ainoastaan, mikäli kyse on yleisen edun kannalta pakottavasta syystä, eikä hankkeelle tai suunnitelmalle ole olemassa vaihtoehtoa. Nämä säännökset koskevat verkostoon kuuluvia alueita riippumatta siitä, onko alue perustettu luonnonsuojelualueeksi vai ei.

Mainituissa lausunnoissa esitettiin asetusten valmistelun edellyttävän suunnitelmien ja ohjelmien vaikutusten arvioinnista annetun Euroopan parlamentin ja neuvoston direktiivin (2001/42/EY, SOVA-direktiivi) eli Suomessa direktiivin täytäntöönpanevan viranomaisten suunnitelmien ja ohjelmien ympäristövaikutusten arviointimenettelystä annetun lain (200/2005, SOVA-laki) mukaista vaikutusten arviointia. Erityisesti tätä vaadittiin Romppaiden, Kaitajärven ja Palokkaan alueiden osalta, joilla on käynnissä malminetsintä. SOVA-direktiivin mukaan ympäristöarviointi on tehtävä kaikista suunnitelmista ja ohjelmista, a) joita valmistellaan maa-, metsä- ja kalataloutta, energiaa, teollisuutta, liikennettä, jätehuoltoa, vesitaloutta, televiestintää, matkailua, kaavoitusta tai maan-käyttöä varten ja joissa vahvistetaan puitteet direktiivin 85/337/ETY liitteessä I ja II lueteltujen tulevien hankkeiden lupa- tai hyväksymispäätöksille, tai b) joiden on katsottu edellyttävän direktiivin 92/43/ETY 6 tai 7 artiklan mukaista arviointia sen todennäköisen vaikutuksen johdosta, joka niillä on mainituissa artikloissa tarkoitetuilla alueilla. SOVA-lain soveltamisalaan kuuluvat laissa erikseen määritellyillä toimialoilla laadittavat lakiin, asetukseen tai hallinnolliseen määräykseen perustuvat viranomaisen suunnitelmat ja ohjelmat, joilla on todennäköisesti merkittäviä ympäristövaikutuksia.

Euroopan unionin tuomioistuin on useammassa tuomiossaan ottanut kantaa siihen, milloin SOVA-direktiivi soveltuu (mm. asiat C-2010/15 ja C-473/14). Viimeisin tuomio on 22.2.2022 asiassa C‑300/20, Bund Naturschutz in Bayern eV v. Landkreis Rosenheim ja se koski nimenomaisesti suojelualueen perustamista. Tuomioistuin totesi, että SOVA-direktiivin soveltamisalaan ei kuulu kansallinen toimenpide, jolla pyritään suojelemaan luontoa ja maisemaa, ja jossa tätä varten vahvistetaan yleisiä kieltoja ja lupavelvoitteita, mutta jossa ei vahvisteta hankkeiden sisältöä, valmistelua ja täytäntöönpanoa koskevia riittävän yksityiskohtaisia sääntöjä. Näin ollen asetuksista ei ole ollut tarpeen laatia SOVA-lain mukaista arviointia.

**Asetusluonnos on ollut toiseen kertaan lausunnolla 6.3.-14.4.2023, koska asetus annetaan uuden 1.6.2023 voimaantulevan luonnonsuojelulain nojalla ja edellisestä lausuntokierroksesta on kulunut huomattavan pitkä aika. (*Täydentyy lausuntokierroksen jälkeen…*)**

# Olemassa olevien luonnonsuojelualueiden lakkauttaminen

Perustettaviin suojelualueisiin sisältyy kuusi aiemmin perustettua luonnonsuojelualuetta, jotka yhdistetään osaksi laajempaa uutta suojelualuetta. Nämä alueet ovat perustetut Mustavuoman, Suolijoen, Tuohilaen, Narkauksen Kalkkimaan, Kaihuanvaaran ja Palorompaan lehtojensuojelualueet. Alueiden suojelualueeksi perustamista koskevan, vuonna 1992 lehtojensuojelualueista annetun asetuksen (503/1992) 2 §:n 1 momentin 41, 47, 48, 49, 50 ja 51 kohdat kumotaan ja ne sisältyvät tällä asetuksella perustettaviin luonnonsuojelualueisiin lukuun ottamatta Kaihuanvaaran lehtojensuojelualuetta, joka sisältyy samanaikaisesti annettavalla ympäristöministeriön asetuksella perustettavaan Kaihuanvaaran lehdon luonnonsuojelualueeseen.

# Voimaantulo

Asetus ehdotetaan tulemaan voimaan x päivänä xxxkuuta 202x.